《念奴娇十一首 其二》
清代·史承谦

斜风细雨，小重阳过后，几番寒到。谁唤开筵丛菊下，胜事顿舒怀抱。

绿橘初香，紫螯新健，秋色分餐好。茶烟轻飏，芸辉四壁相照。

何用擘阮弹筝，清尊密坐，便足供欢笑。白发萧萧狂不减，何况二人年少。

烧烛题诗，分曹射覆，那惜频倾倒。宵阑未去，蟾光已堕林表。

作者简介：江苏宜兴人，字位存。诸生。工词，能采集众家之长，并自出新意。有《小眠斋词》。